
                                             T Á J É K O Z T A T Ó

Zalaegerszeg Megyei Jogú Város Önkormányzatának

2013. I-III. negyedévi gazdálkodásáról

Tisztelt Közgyűlés!

Az Államháztartásról szóló 2011. évi CXCV. törvény (Áht.) 87.§ (1) bekezdése alapján a helyi önkormányzatok gazdálkodásának háromnegyed éves helyzetéről a következő évre vonatkozó költségvetési koncepció ismertetésével egyidejűleg kell írásban tájékoztatni a képviselő-testületet. A koncepció készítés határideje a hivatkozott jogszabály alapján - a korábbi években megszokottól eltérően  - október 31-ére változott. Az  Áht. 87.§ (1) bekezdése alapján a tájékoztatás tartalmazza a helyi önkormányzat költségvetési rendeletében megjelenő előirányzatok és a költségvetési egyenleg alakulását.
Röviden ismertetjük a bevételek és kiadások alakulását szeptember 30-ig a pénzügyi teljesítések alapján a módosított előirányzatokhoz viszonyítva, kiemelve azokat a tételeket, ahol jól alakultak a teljesítések, illetve azokat, amelyeknél lényeges elmaradás mutatkozik az időarányos mértékhez viszonyítva. Számba vettük azokat a tényezőket, amelyek a tervezett előirányzatok teljesülésére  hatással lehetnek az év hátralévő részében. Az önkormányzat 2013. szeptember 30-ai számviteli adatai alapján  a költségvetési bevételek és kiadások különbözeteként megállapítható költségvetési egyenlege 117.886 eFt többlet.
Az önkormányzat bevételei 9.880.877 eFt-ban realizálódtak, ez a módosított előirányzat 58,2 %-a, ezen belül a működési célú bevételek az időarányos mértéket meghaladóan teljesültek ( 80 %-ban), a felhalmozási célú bevételeknél mutatkozik lényeges elmaradás ( 22,4 %-os a teljesítés). Az elmaradás indoka az, hogy a fejlesztési és felújítási tételek teljesítésével összhangban alakult a forrásul tervezett hitel igénybevétele, valamint a támogatással megvalósuló beruházásoknál a támogatások  lehívása.
 Az önkormányzat meghatározó bevételét képező költségvetési támogatások – a pótelőirányzatokkal korrigált összeg  -  79,7 -%-a került kiutalásra az I-III. negyedévben, az időarányos mértéknél magasabb arányt az eredményezte, hogy az általános működési és ágazati feladatok támogatása jogcímek zöme időarányosan, a központosított és egyéb központi támogatások pedig általában egy összegben kerültek kiutalásra. 

Az egyes jövedelempótló támogatások kiegészítéseként a kifizetések után utólagosan igényelhető meg az állami támogatás, szeptember 30-áig az alábbi jogcímeken teljesültek bevételek:

    - ápolási díj                                                                                            3.682 eFt

    - időskorúak járadéka                                                                                750 eFt

    -  rendszeres szociális segély                                                               36.771 eFt

    - normatív lakásfenntartási támogatás                                                 45.499 eFt

    - adósságkezelési lakásfenntartási támogatás                                           354 eFt

    - adósságkezelési szolgáltatás                                                               7.133 eFt

    - foglalkoztatást helyettesítő támogatás                                            142.682 eFt

    - óvodáztatási támogatás                                                                            40 eFt                                                                     

                                                                összesen:                               236.911  eFt 
Az alanyi jogú ápolási díj és az időskorúak járadéka támogatási formák folyósítása 2013. január 1-jétől a járási hivatalhoz került, ezeknél a jogcímeknél csak a december havi kifizetésekhez kapcsolódó költségvetési támogatás jelenik meg az önkormányzatnál, további támogatás nem várható, ezért a módosított előirányzat és a teljesítés összege azonos.
A központosított támogatások körében a költségvetési törvény 3. számú melléklete alapján meghatározott feladatok ellátásához az I. félévben az alábbi jogcímeken jutott az önkormányzat kiegészítő forrásokhoz:

  -    üdülőhelyi feladatok 
                                                                               10.074 eFt

  -    külterületi lakosokkal kapcsolatos kiadások                                                   4.262 eFt

  -     Prémium évek programhoz igényelhető támogatás 

       (2012. IV. negyedévben kifizetett összegek után)                                         3.414  eFt

  -    közművelődési érdekeltségnövelő támogatás                                                      23 eFt

  -    könyvtári érdekeltségnövelő támogatás                                                          3.598 eFt

  -    közműfejlesztési hozzájárulás                                                                              48 eFt

  -    nyári étkeztetés támogatása                                                                             1.708 eFt

· létszámcsökkentéshez kapcsolódó egyszeri kiadások támogatása  

( 2012. évi pályázatból 2013. évre áthúzódó kifizetések)                                 411  eFt

  -   Többcélú Kistérségi Társulás létszámcsökkentéshez kapcsolódó 

      egyszeri kiadásainak támogatása                                                                       7.106 eFt

   -  EU Önerőalap támogatás   (KEOP ivóvíz projekthez )                                   10.943 eFt

                                                                  összesen:                                           41.587  eFt

Egyéb központi támogatásként került kiutalásra a költségvetési szerveknél foglalkoztatottak 2013. évi bérkompenzációjának fedezetéhez 82.257 eFt. Az adósságkonszolidációhoz kapcsolódóan 244.439 eFt-ot utaltak ki a központi költségvetésből, ebből az összegből az önkormányzat fennálló hiteleinek egy részét törlesztette. 

Vis maior támogatás jogcímen pályázat alapján 34.262 eFt támogatást nyert önkormányzatunk, ebből 2.298 eFt kiutalása történt meg szeptember 30-áig. A szerkezetátalakítási tartalékból 32.553 eFt-ot folyósítottak a helyi közösségi közlekedés működtetésének támogatására. 

Az önkormányzatok közhatalmi bevételei között a helyi adókból származó bevétel jelenti a legnagyobb tételt. A tervezett helyi iparűzési adóbevételből 3.392.929 eFt folyt be, ez 91,7 %-os teljesítésnek felel meg a háromnegyedévben. A december havi feltöltés teljesítésével várhatóan teljesíthető lesz az előirányzat. Az adóbevételekhez kapcsolódó  bírság és pótlék bevétel kedvezően alakult.

A gépjárműadó tervezett bevételéből 57,7 %-os a teljesítés aránya, mivel a II. félévi befizetésekből az önkormányzatot megillető rész – 88,5 millió Ft - átutalása csak októberben történt meg. Év közben történt  jogszabályi változás miatt – az e-útdíj bevezetésével összhangban -  a 3,5 tonnánál nehezebb légrugós gépjárművek adóterhe 100 kilogrammonként 350 Ft-tal csökkent július hónaptól, ennek hatásaként az év végéig várhatóan 14 millió Ft bevétel elmaradással kell számolni.
Idegenforgalmi adóból a tervezett bevétel 95,8  %-a realizálódott szeptember 30-ig, 5.750 eFt befizetése történt meg,  várhatóan év végéig a bevétel kismértékben meghaladja a tervezett összeget, ez az adónem azonban nem képvisel jelentős nagyságrendet a költségvetésben. A talajterhelési díjból származó bevétel várhatóan alacsonyabb összegben teljesül, mint a tervezett, egyrészt az új rákötések miatt, másrészt a díj fizetésére kötelezettek a lakosság nehéz anyagi és szociális helyzetben lévő tagjai közül kerülnek ki, akik vagy nem képesek, vagy csak fizetési könnyítések árán tudják megfizetni az adót. 
      A LÉSZ Kft. bérleményüzemeltetéssel kapcsolatos technikai tételét a költségvetés bevételi és kiadási oldalán egyaránt szerepeltetni szükséges, az év végéig várható bevételek és kiadások alapján a IV. negyedéves előirányzat-módosítás során a szükséges előirányzatok módosításáról gondoskodni kell.
A szakosztályokhoz kapcsolódó intézményi működési bevételek kedvező alakulást mutatnak. A tervezett bérleti díjak és a közüzemi díjak továbbszámlázásából származó bevételek időarányosan teljesültek. A városüzemelési feladatoknál az Aquapark üzemeltetéséből származó bevétel, a vagyonkezelési feladatoknál az egyéb ingatlanhasznosításból származó bevételek a módosított előirányzatot megközelítően  teljesültek. A költségvetési számlához kapcsolódó folyószámla kamat bevétele  a módosított előirányzatot meghaladóan teljesült. 
A kiszámlázott bevételekhez jelentős összegű Áfa bevétel is kapcsolódott, ami azonban azonos összeggel a költségvetés kiadási oldalán áfa befizetésként jelent meg.  Technikai tételként kerül elszámolásra a fordított adóból származó bevétel, amit azonos összeggel a kiadási oldalon, áfa befizetésként is szükséges megjeleníteni. 

A  Vásárcsarnok által befizetett  helypénz és helybiztosítási díjak bevétele az időarányos mértéknek megfelelő, 75 %-os   teljesítést mutat.
A ZALA-DEPO Kft.  által  fizetendő használati díj 50 %-a, 63.500 eFt folyt be szeptember 30-áig, az előirányzott összeg teljes befizetése az év végére várható.
 A fizető parkolók után a Városgazdálkodási Kft. által beszedett parkolási díjbevételből a tervezett összeg 70,2 %-a teljesült, továbbá a Parkoló-Gazda Kft. korábbi évek elmaradt használati díjának - 10 millió Ft – befizetése is megtörtént. A közterület használati  díjból a tervezett összeg 72,5 %-a folyt be,  az éves előirányzat várhatóan teljesíthető lesz az év végéig. 
 A támogatásértékű bevételek  konkrét  feladatok megvalósításához kötődnek. A működési célra átvett összegek teljesítése a módosított előirányzathoz viszonyítva 65,7 %-os arányt mutat, több tételnél a program illetve feladat megvalósulását követően, illetve a támogatási szerződésben foglaltak szerint került sor a támogatás kiutalására. A felhalmozási célokhoz tervezett összegeknél (pályázati támogatások) ugyanakkor lényeges elmaradás tapasztalható, a tervezett bevétel 14,5 %-a teljesült az I-III. negyedévben, ami arányos az egyes projektek előrehaladásával, az esetek zömében  utó- , illetve szállítói finanszírozás történik, a számlák kiegyenlítése után van  csak lehetőség a támogatások lehívására. 

Támogatásértékű működési célú bevételek közül ki kell emelni az alábbiakat:

· a körzeti orvosi ügyelet fenntartásához a társult községek befizetéseit, 10.238 eFt-ot,
· a jelzőrendszeres házi segítségnyújtás I. félévre vonatkozó pályázati alapon történő támogatását 1.687 eFt-tal,

· az „Egymásra hangolva” projekt elnyert támogatásából teljesült 7.772 eFt-ot, 
· erdőfenntartáshoz kapott 1.712 eFt összegű támogatást,

· közoktatási feladatok ellátásához megállapodás alapján a községek által fizetett, részben az  előző évekről áthúzódó összegeket 1.378 eFt-tal,

· nemzetközi kapcsolatok rendezvényeihez kapott pályázati támogatást 16.342 eFt-tal.
A  támogatásértékű felhalmozási célú pénzeszközök között  az előző évben megkezdett és részben be is fejeződött beruházások pályázati támogatásából a lehívásokat követően teljesültek  bevételek, ezek a belváros-rehabilitációs program, a Mátyás király utcai körzeti orvosi rendelő építése, a Hock J. u.- Bíbor u. csomópont átépítése, a hiányzó kerékpárút-kapcsolati elemek létrehozása, a ”Szennyezés lokalizációja települési szilárd hulladéklerakók területén” projekt és az Űrhajós úti tagbölcsőde fejlesztése. Folyamatos az elnyert pályázati támogatásból történő lehívás a  „Természettudományos oktatás eszközrendszerének és módszertanának fejlesztése a Kölcsey Ferenc Gimnáziumban„ projekthez és a bio- és megújuló  energiafelhasználás startmunka mintaprogramhoz kapcsolódóan. A módosított előirányzatként szereplő, 2013. évben elnyert pályázati támogatásokból még nem volt lehívás, hiszen a projektek előkészítő munkái kezdődtek el csupán, ezekben az esetekben a támogatási összegek lehívása az év második felében, vagy csak a következő évben várható.

Az államháztartáson kívülről származó átvett pénzeszközöknél a Zala Megyei Közoktatási Közalapítvány megszüntetését követően átutalt 420 eFt jelent meg működési célú bevételként. Felhalmozási célú bevételként ki kell emelni a ZALAVÍZ Zrt.  által  vagyonkezelésbe vett közműhálózat  után fizetendő fejlesztési díjat, itt a tervezett összeg 26,5 %-a folyt be szeptember 30-áig, év végéig a gazdasági társaság várhatóan befizeti a fennmaradó összeget.  Közművesítési hozzájárulásból a megkötött szerződések alapján várható a tervezett összeg realizálása. Magánerős útépítésekhez lakossági befizetések biztosították részben a forrásokat, ilyen címen 1.734 eFt folyt be.
 A felhalmozási saját bevételeknél a legnagyobb tételt jelentő ingatlan eladás bevétele 93,8 %-ban teljesült szeptember végéig. A Zalavíz Zrt. 100.000 eFt-ot fizetett be  2012.évi osztalék címén.
A közgyűlés döntése alapján bérlakások értékesítésére került sor, ebből  23.720 eFt bevétel származott, ami a lakásalapot illeti. A korábbi években részletfizetési lehetőséggel értékesített önkormányzati bérlakások törlesztő részleteiből származó bevétel ma már nem számottevő.  
A dolgozói és az első lakáshoz jutók lakásépítéshez és -vásárláshoz nyújtott kölcsönök törlesztő részleteiből befolyó bevétel szintén a lakásalapba kerül, az I-III. negyedévi teljesítés a tervezett összeget meghaladóan alakult.
A költségvetésben  862.489 eFt összegű   fejlesztési hitelfelvételt tervezünk, mivel több felhalmozási kiadás forrását csak így lehetett megteremteni. Az I-III. negyedévben csupán 32.530 eFt felvételére került sor. Az előző években kötött hitelszerződések alapján a  belváros-rehabilitációs projekthez  13.445 eFt, a kerékpárút kapcsolati elemek létrehozása beruházáshoz 19.085 eFt lehívása történt meg. Folyamatban van a kormányzati engedélyeztetési eljárás egy 300 millió Ft-os hitel esetében.
Kiadások alakulása

2013. I-III. negyedévben önkormányzati szinten a kiadások 8.449.752 eFt  összegben teljesültek, az a módosított előirányzathoz viszonyítva 49,8 % -os teljesülésnek felel meg.

Ezen belül az önkormányzatnál 4.176.768 eFt, 39,1 %-os, a költségvetési szerveknél 4.272.984 eFt, 67,7 %-os volt a teljesítés. A működési kiadásoknál a kifizetés az időarányostól kismértékben elmaradt, a felhalmozási célú kiadásoknál a teljesítés aránya a módosított előirányzathoz képest mindössze 14,6 %-os volt.

A működési célú kiadásokat tekintve a teljesítés az önkormányzatnál 69 %-os volt annak ellenére, hogy vannak tételek, ahol egyösszegű kiadások történtek, ezek elsősorban a teljesített pénzeszköz átadások.

Szociális és igazgatási feladatoknál a módosított előirányzat 82,9 %-a került felhasználásra.

Az egyes segély típusoknál, amihez állami támogatás igénylés kapcsolódik, a 100 % feletti teljesítéseket az indokolja, hogy az előirányzatban 8 havi állami támogatás szerepel (a szeptember havi igénylést a költségvetési rendelet III. negyedévi módosításában még nem tudta szerepeltetni az önkormányzat), a tényadatok pedig 9 havi teljesítést tartalmaznak, ez az eltérés az év végi módosított előirányzatokban korrigálásra kerül.

Az önkormányzat által saját forrásból biztosított segélyek egyes jogcímei között a tényleges igénybevétel alapján szükségesnek ítélt belső átcsoportosítást a szakosztály kezdeményezni fogja a költségvetési rendelet IV. negyedéves módosítása során, a temetési segély és az átmeneti segély előirányzatát várhatóan növelni szükséges. 

Az első lakáshoz jutók lakásépítési –és vásárlási támogatására tervezett 20.000 eFt-os keretből 6.300 eFt kifizetése történt meg a jogosultak részére. A „lakásalapból kamatmentes kölcsön az ideiglenesen nehéz helyzetbe került zalaegerszegi polgárok számára” címen kifizetés nem történt.

A humánigazgatási feladatok teljesítése a módosított előirányzathoz viszonyítva 73,3 %-os volt szeptember 30-áig.

Oktatási feladatokra rendelkezésre álló előirányzatok 71,6 %-os mértékben kerültek teljesítésre. A Budapesti Gazdasági Főiskola részére a közgyűlés által vállalt fizetési kötelezettség teljesítése megtörtént. Időarányos mértékben került átutalásra a Zalaegerszeg Felsőfokú Oktatásáért Közalapítvány támogatása és az intézmények rendezvényeinek finanszírozása. A felsőoktatási és szakképzési ösztöndíj előirányzatai között átcsoportosítás válhat szükségessé, mivel a szakképzési ösztöndíjra várhatóan a tervezettnél kevesebben lesznek jogosultak,  tanulmányi ösztöndíjra viszont az első igénylések alapján az előirányzat 53 %-a már felhasználásra került.

Kulturális és ifjúsági feladatok teljesítése 81,2 %-os volt. Az időarányos mértéknél magasabb  kiadás oka, hogy  a pénzeszköz átadások többsége a megkötött megállapodásoknak megfelelően kiutalásra került. A rendezvények szervezéséhez biztosított összegek kifizetése, illetve átadása a rendezvény időpontjához kapcsolódott.

Kiutalásra került többek között a Kvártélyház támogatása, az Egerszeg Búcsú, a II. Zegasztár, a fazekas-keramikus találkozó és az augusztus 20-ai falumúzeumi rendezvény támogatása. A IV. negyedévben várható kiadásokhoz szükséges forrás a meglévő előirányzatokból biztosítható. 

Egészségügyi és humánigazgatási feladatokhoz kapcsolódó kiadások teljesítése 37,3 %-os volt. Az alacsony teljesítést az indokolja, hogy a kiadások között nagy összeggel szerepel az  „Egymásra hangolva” projekt, amiből csak 9,6 %-os volt még a teljesítés. A HPV védőoltás kiadásának  kivételével az időarányos összeg alatt maradtak a kiadások. 

Nem történt még teljesítés az Idősek Otthona férőhely megváltás visszafizetésre, a fogorvosi alapellátás támogatása és az  Ispita Alapítvány támogatása költségvetési sorokon.

Sport feladatoknál a teljesítés 81,8 %-os volt, melynek oka, hogy a kiadások többsége pénzeszköz átadás, ahol a megkötött szerződések szerint részletekben, kisebb összegeknél általában nem időarányosan, hanem egy összegben történt meg a kiutalás.

A városüzemelési feladatoknál  a teljesítés a módosított előirányzat 65,5 %-a volt.

A rendelkezésre álló előirányzat többek között a környezetvédelmi „Jeles napok” rendezvény sorozatra,  Andráshidán virágok telepítésére, a Gébárti tónál szemetes edények és padok telepítésére, a hóeltakarítás és sikosságmentesítés kiadásaira, az Aquaparkban kisértékű eszközök beszerzésre került felhasználásra.
Időarányosnál alacsonyabb összegű teljesítés mutatható ki a parkfenntartás, a helyi utak, hidak fenntartása, ár- és belvízvédelmi feladatok, a villamos energia vásárlás, csapadékvíz elvezető és árvízvédelmi létesítmények fenntartása, VG Kft. köztisztasági szerződéses munkák, Gébárti fürdő létesítmény üzemeltetése sorokon, ezeknél a megkötött szerződések alapján várhatóan év végéig felhasználásra kerülnek a tervezett összegek.

Vagyonkezelési feladatok körében az I-III. negyedéves felhasználás 61,2 %-os volt. Az időarányos mértéknek megfelelően alakultak a LÉSZ bérlemény üzemeltetési költségei. A többi jogcímen történt kifizetések néhány kivételtől eltekintve az időarányostól alacsonyabb teljesítést mutatnak. Az önkormányzat kezelésében lévő  ingatlanok hasznosításához kapcsolódó kiadások előirányzatát várhatóan meg kell emelni a IV. negyedév során az ingatlanok hasznosításából származó bevétel terhére. Több, a hosszú távú tervezéshez kapcsolódó költségvetési sorhoz nem kapcsolódik még pénzügyi kifizetés ( hosszú távú fejlesztési programok, új projekt javaslatok, társadalmasítás, közösségi tervezés és tájékoztatás).

A  jogi és igazgatási feladatoknál  70,2 %-os volt a teljesítés. A reklámgazda tevékenység és a közbiztonsági feladatok kiadásainál volt időarányos a teljesítés. A közbeszerzési eljárásokkal és jogi feladatokkal kapcsolatos díjaknál már teljesült az éves előirányzat.

Pénzügyi lebonyolítás címen a felhasználás 81,5 %-os, az időarányos mértéket kissé meghaladó volt, ennek oka, hogy a megkötött támogatási szerződések alapján több költségvetési soron teljes összegben kiutalásra került a támogatás szeptember 30-ig. Ugyancsak 100 %-ban teljesült  az adósságkonszolidáció keretében az állami támogatásból finanszírozott tőketörlesztés és kamatkiadás módosított előirányzata.

Építéshatósági feladatoknál mindössze 3 % volt az előirányzathoz viszonyított teljesítés szeptember végéig.

Polgármesteri Iroda kiadásainak teljesítése 49,8 %-os volt a módosított előirányzathoz viszonyítva. A vártnál kevesebb kiadás volt szeptember 30-ig a rendezvények, kommunikációs és reprezentációs kiadásoknál, az idegenforgalmi feladatoknál, a polgármesteri és alpolgármesteri kereteknél, településrészi önkormányzatoknál, foglalkoztatás támogatása, munkaerő kölcsönzésnél és a vállalkozás fejlesztés és befektetés támogató programnál.

A felhalmozási célú kiadások a 7. és 8.számú mellékletben beruházási feladatonként, illetve felújítási célonként részletesen kerülnek bemutatásra.

Összességében elmondható, hogy az előző évekhez hasonlóan alacsony a pénzügyi teljesítés aránya a módosított előirányzathoz viszonyítva. A beruházások 11,7 %-os pénzügyi teljesítést mutatnak szeptember 30-ig, ezen belül az önkormányzatnál 11,6 %-os, a költségvetési szerveknél 15,8 %-os az arány.

A felújítások teljesítése 45,3 %-os, ezen belül az önkormányzat aránya 39,5 %, a költségvetési szervek aránya 87,6 % volt.

A műszaki teljesítések természetesen magasabb arányúak, mivel több feladat, munka folyamatban van, esetleg műszakilag már le is zárult, azonban a pénzügyi rendezése a IV. negyedévre húzódik át. Jellemző az elvégzett munkáknál, hogy elsősorban az előző évről áthúzódó feladatok és célok valósultak meg. Az eredeti költségvetésben szereplő célok megvalósítása a pályáztatás, elsősorban a közbeszerzési eljárások hosszadalmassága miatt az év elején nem kezdődtek el, így pénzügyi teljesítések is lényegesen elmaradnak az időarányos mértéktől.

A nagy összegű pályázati támogatással megvalósuló projektek várhatóan 2014. évben valósulnak meg, év végén jelentős előirányzat maradvánnyal kell számolni a beruházási és felújítási kiadásoknál.

Költségvetési szervek gazdálkodása
Az önállóan működő és gazdálkodó költségvetési szervek bevételei 2013. I-III. negyedévében 4.571.666 eFt-ban teljesültek, ami a módosított előirányzat 72,4 %-a.

 
A bevételek összetételének és teljesítési adatainak alakulását az alábbi táblázat mutatja:

                                                                                                    Adatok: ezer Ft-ban


	Megnevezés
	2013. évi módosított

előirányzat
	2013. I-III.n.évi teljesítés
	Teljesítés

%-a

	
	Összege
	Megoszlás

      %-a
	Összege
	Megoszlás

      %-a
	

	Saját működési bevételek
	1.154.792
	18,3
	850.245
	18,6
	73,6

	Működési célú áht-n kívülről átvett bevételek
	62.425
	1,0
	15.227
	0,3
	24,4

	Kapott támogatás
	4.233.922
	67,1
	3.072.341
	67,2
	72,6

	Támogatás értékű bevétel TB alaptól
	231.745
	3,7
	178.682
	3,9
	77,1

	Támogatás értékű bevétel működési célokra
	277.186
	4,4
	195.277
	4,3
	70,4

	Támogatás értékű bevétel felhalmozási célokra
	65.577
	1,0
	47.849
	1,0
	73,0

	Felhalmozási és tőke jellegű saját bevétel
	16.717
	0,3
	10.592
	0,3
	63,4

	Felhalmozási és tőke

jellegű áht-n kívülről átvett bevétel
	1.000
	0,0
	75
	0,0
	7,5

	Pénzforgalom nélküli bevételek
	268.587
	4,2
	201.378
	4,4
	75,0

	          Összesen:
	6.311.951
	100,0
	4.571.666
	100,0
	72,4


Az összes bevétel legnagyobb hányadát, 67,2  %-át az önkormányzati költségvetési támogatás képezi.

Ezen kívül a legnagyobb részarányt a saját működési bevétel alkotja (18,6 %), mely előirányzat az év vége felé haladva várhatóan még nagyobb arányt fog képezni, mivel egyes intézmények jelentős összegeket várnak az év utolsó negyedévében (például a  Hevesi Sándor Színház bérletértékesítésből, a Göcseji Múzeum régészeti bevételekből).

Az államháztartáson belülről származó támogatásértékű működési és felhalmozási célú bevételek alakulása a következő:

- a TB alaptól származó támogatási értékű bevételek 77,1 %-ban, 

- a működési célú bevételek 70,4 %-ban ,

- a felhalmozási célú bevételek pedig 73 %-ban teljesültek.

A különböző pályázatokon elnyert támogatások, az önkormányzati vagy ágazati keretből megállapodás alapján kiutalt pénzeszközök jelentik az összeg túlnyomó részét. 

A pénzforgalom nélküli bevételek (a pénzmaradvány felhasználása) 75 %-os teljesítése a 2012. évi zárszámadási rendeletben jóváhagyott céloknak megfelelően alakult. A felhasznált pénzmaradvány 1,4 %-át felhalmozási, 98,6 %-át pedig működési célokra használták fel.

Az önállóan működő és gazdálkodó költségvetési szervek kiadásai 4.272.984 eFt összeggel,  67,7 %-ban teljesültek. 

A kiadások összetételének és teljesítési adatainak alakulását 2013. I-III. negyedévben az alábbi táblázat foglalja össze:
         
                                                                                    Adatok: ezer Ft-ban


	Megnevezés
	2013. évi módosított

előirányzat
	2013. I-III.n.évi teljesítés
	Teljesítés

%-a

	
	Összege
	Megoszlás

      %-a
	Összege
	Megoszlás

      %-a
	

	Személyi juttatások
	2.753.761
	43,7
	1.938.140
	45,4
	70,4

	Munkaadókat terhelő járulékok és szoc. hj. adó
	685.551
	10,9
	475.489
	11,1
	69,4

	Dologi kiadás
	2.728.511
	43,2
	1.770.297
	41,4
	64,9

	Egyéb működési célú kiadások
	4.140
	0,0
	4.221
	0,1
	102,0

	Ellátottak juttatása
	158
	0,0
	158
	0,0
	100,0

	Beruházások
	52.158
	0,8
	8.288
	0,2
	15,9

	Felújítások
	87.229
	1,4
	75.948
	1,8
	87,1

	Egyéb felhalmozási célú kiadások
	443
	0,0
	443
	0,0
	100,0

	Összesen:
	6.311.951
	100,0
	4.272.984
	100,0
	67,7


A kiadások között továbbra is a személyi juttatások és a hozzá kapcsolódó munkaadót terhelő járulékok jelentik a legnagyobb részarányt, együttesen az összes kiadás 56,5 %-át képviselték az I-III. negyedévben. A személyi juttatások teljesítése 70,4 %, a munkaadót terhelő járulékoké 69,4 %. 
A költségvetési szervek összetételének változásából eredően az előző évekhez képest a kiadások összetétele is változott. Az iskolák pedagógusállománya (bér-és járulékköltségek) átkerült a Klebelsberg Intézményfenntartó Központhoz, a legtöbb iskola üzemeltetése pedig az önkormányzat feladata maradt (dologi kiadások). 
A dologi kiadások így a teljes költségvetés közel felét, 41,4 %-át képviselik, a teljesítés aránya 64,9 %. 
A személyi, a járulék és a dologi jellegű kiadások teljesítése is elmaradt az időarányos teljesítéstől, ami indokolt annak függvényében, hogy a bevételek teljesülése sem érte el az időarányos mértéket.

 A felhalmozási célú kiadások nem képeznek jelentős arányt, a kiadásoknak csupán 2 %-át teszik ki a beruházási és felújítási feladatok. 

A felújítási előirányzatok 87,1 %-ban, a beruházási előirányzatok pedig 57,4 %-ban teljesültek.  

A legnagyobb költségvetési szerv, a Zalaegerszegi Gazdasági Ellátó Szervezet működésében jelentős változás történt az elmúlt időszakban. 2013. augusztus 1-től a Zegesz látja el az önállóan működő óvodai egységek gazdálkodását is. 

Az óvodai létszámok felméréséből megállapítható volt, hogy a tényleges gyermeklétszámok elmaradnak a 2012. év novemberében megtervezett óvodai létszámoktól (a különbség -78 fő), ezért az önkormányzatnak a 2013. III. negyedévi módosítás során 3.588 eFt-ot vissza kellett vonnia az óvodai egységektől, majd az októberi tényleges létszámok felmérése után az indokolt elvonás még közel 3 millió forint lenne. További finanszírozási problémát jelent az elkövetkező időszakokra, hogy az államtól lehívható óvodapedagógusok bérére fordítandó normatívák nem fedezik az óvodapedagógusok tényleges bérét.  Ezért a ZeGesz vezetőinek és az integrált óvodák vezetőinek szükséges az elkövetkező időszakra a költségvetés átdolgozása, a lehetőségek feltárása, a kiadások felmérése, lehetőség szerinti szűkítése.

A költségvetési rendeletben meghatározott időpontig két intézmény jelzett likviditási problémát. A Hevesi Sándor Színház. a kérelmét  a tervezetthez viszonyított jegy, bérlet és tájbevétel kiesés valószínűsítésére hivatkozással nyújtotta be. 
A Deák Ferenc Megyei és Városi Könyvtár a kistelepülési feladatellátásához kapcsolódó támogatás felhasználásából és elszámolásából adódó problémák megoldására kér segítséget. 
A jelentkező likviditási problémák okának, mértékének felülvizsgálata folyamatban van.
A könyvvizsgálói jelentés az előterjesztéshez csatolva.
Összefoglalóan megállapítható az önkormányzat 2013. I-III. negyedéves gazdálkodási adataiból, hogy az év elmúlt időszakában likviditási problémák nem merültek fel. A tervezett bevételeknél lényeges elmaradás nem prognosztizálható, néhány tételnél mutatkozó bevételi elmaradást várhatóan más tételeknél jelentkező többlet kompenzálhatja. A kiadások tekintetében a működési kiadásoknál lényeges elmaradás nem várható, kisebb összegű, kötelezettségvállalással terhelt, következő évre áthúzódó előirányzat maradvánnyal kell számolni. A felhalmozási kiadásoknál azonban a már említett okok miatt (nagy projektek elhúzódása, előkészítő munkák időigényessége) jelentős összegű előirányzat maradvány várható, amit a 2014. évi költségvetésben szükséges majd szerepeltetni. 

Zalaegerszeg, 2013. október 17.
                                                                                     Gyutai Csaba sk.
                                                                                        polgármester
__________________________________________________________________________________________

